CELEX: 32012D0034(01)
Language: mt
Date: 2012-12-19 00:00:00
Title: 2013/35/UE: Deċiżjoni tal-Bank Ċentrali Ewropew tad- 19 ta’ Diċembru 2012 dwar bidliet temporanji fir-regoli li jirrigwardaw l-eliġibbiltà ta' kollateral denominat f'munita barranija (BĊE/2012/34)

18.1.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 14/22
            
         DEĊIŻJONI TAL-BANK ĊENTRALI EWROPEW
   tad-19 ta’ Diċembru 2012
   dwar bidliet temporanji fir-regoli li jirrigwardaw l-eliġibbiltà ta' kollateral denominat f'munita barranija
   (BĊE/2012/34)
   (2013/35/UE)
   IL-KUNSILL GOVERNATTIV TAL-BANK ĊENTRALI EWROPEW,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-ewwel inċiż tal-Artikolu 127(2) tiegħu,
   Wara li kkunsidra l-Istatut tas-Sistema Ewropea tal-Banek Ċentrali u tal-Bank Ċentrali Ewropew, u b’mod partikolari l-Artikolu 12.1 u l-Artikolu 14.3 flimkien mal-ewwel inċiż tal-Artiklu 3.1 u l-Artikolu 18.2 tiegħu,
   Billi:
   
               (1)
            
            
               Skont l-Artikolu 18.1 tal-Istatut tas-Sistema Ewropea tal-Banek Ċentrali u tal-Bank Ċentrali Ewropew, il-Bank Ċentrali Ewropew (BĊE) u l-banek ċentrali nazzjonali tal-Istati Membri li l-munita tagħhom hija l-euro (minn hawn ’il quddiem il-“BĊNi”) jistgħu jmexxu operazzjonijiet ta' kreditu ma' istituzzjonijiet ta' kreditu u parteċipanti oħra fis-suq, bis-self ikun ibbażat fuq kollateral xieraq. Il-kundizzjonijiet standard li taħthom il-BĊE u l-BĊNi jinsabu lesti biex jidħlu f’operazzjonijiet ta’ kreditu, inkluż il-kriterji li jiddeterminaw l-eliġibbiltà ta’ kollateral għall-finijiet ta’ operazzjonijiet ta’ kreditu tal-Eurosistema, huma stabbiliti f’Anness I tal-Linja Gwida BĊE/2011/14 tal-20 ta’ Settembru 2011 dwar l-istrumenti u l-proċeduri tal-politika monetarja tal-Eurosistema (1).
            
         
               (2)
            
            
               Skont it-Taqsima 1.6 ta’ Anness I tal-Linja Gwida BĊE/2011/14, il-Kunsill Governattiv jista’, f’kull ħin, jibdel l-istrumenti, il-kundizzjonijiet, il-kriterji u l-proċeduri għat-twettiq tal-operazzjonijiet tal-politika monetarja tal-Eurosistema.
            
         
               (3)
            
            
               Sabiex tissaħħaħ il-provvista ta’ kapital lil kontropartijiet għal operazzjonijiet tal-politika monetarja tal-Eurosistema, fis-6 ta' Settembru 2012, il-Kunsill Governattiv iddeċieda li jwessa’ temporanjament il-kriterji li jiddeterminaw l-eliġibbiltà ta’ assi li ser jintużaw bħala kollateral f’operazzjonijiet ta’ politika monetarja tal-Eurosistema billi jaċċetta strumenti ta’ dejn negozjabbli denominati f’lira sterlina, yen jew dollari Amerikani bħala assi eliġibbli għal operazzjonijiet ta’ politika monetarja. Fl-10 ta’ Ottubru 2012, id-deċiżjoni tal-Kunsill Governattiv ġiet implimentata permezz tal-Linja Gwida BĊE/2012/23 (2) li emendat il-Linja Gwida BĊE/2012/18 tat-2 ta’ Awwissu 2012 dwar miżuri temporanji addizzjonali fir-rigward ta’ operazzjonijiet ta’ rifinanzjament tal-Eurosistema u l-eliġibbiltà tal-kollateral u li temenda l-Linja Gwida BĊE/2007/9 (3).
            
         
               (4)
            
            
               Fis-26 ta’ Novembru 2012, il-Kunsill Governattiv adotta l-Linja Gwida BĊE/2012/25 li temenda l-Linja Gwida BĊE/2011/14 dwar l-istrumenti u l-proċeduri tal-politika monetarja tal-Eurosistema (4). Raġuni għall-emenda kienet biex isir elenku tal-istrutturi tal-kupun ta’ strumenti ta’ dejn negozjabbli aċċettati taħt il-qafas tal-politika monetarja tal-Eurosistema.
            
         
               (5)
            
            
               Xi strumenti ta' dejn negozjabbli denominati f'munita barranija li preentement huma eliġibbli permezz ta' Artikolu 5a tal-Linja Gwida BĊE/2012/18 għandhom kupuni varjabbli flat marbutin ma’ indiċi korrispondenti ma’ rata tas-suq tal-flus relatata mal-munita ta’ denominazzjoni tagħhom. Dawn l-istrumenti jistgħu jsiru ineliġibbli mit-3 ta' Jannar 2013, id-data li minnha jibdew japplikaw l-aħħar emendi għal-Linja Gwida BĊE/2011/14. Madankollu, il-Kunsill Governattiv iqis illi strumenti ta’ dejn negozjabbli denominati f’munita barranija għandhom iżommu l-eliġibbiltà temporanja tagħhom bħala kollateral għal operazzjonijiet ta’ politika monetarja tal-Eurosistema, irrispettivament minn jekk il-kupuni tagħhom humiex marbutin ma' rata ta’ imgħax mhux f’euro jew ma’ indiċijiet tal-inflazzjoni mhux taż-żona tal-euro. Għal din ir-raġuni, il-Kunsill Governattiv iddeċieda li jissospendi d-dispożizzjoni speċifika ta’ din il-Linja Gwida BĊE/2011/14 li ma tippermettix l-eliġibbiltà kontinwata ta’ dawn l-assi.
            
         
               (6)
            
            
               Il-miżuri addizzjonali għandhom japplikaw b’mod temporanju, sakemm il-Kunsill Governattiv iqis illi m'għadhomx aktar neċessarji, biex jiżguraw mekkaniżmu xieraq għat-trażmissjoni tal-politika monetarja,
            
         ADOTTA DIN ID-DEĊIŻJONI:
   Artikolu 1
   Sospensjoni ta’ ċerti dispożizzjonijiet ta’ Anness I tal-Linja Gwida BĊE/2011/14
   1.   Il-kriterji minimi tal-Eurosistema għall-eliġibbiltà ta’ kupuni, kif speċifikat f’Taqsima 6.2.1.1(1)(b) ta’ Anness I tal-Linja Gwida BĊE/2011/14, għandhom ikunu sospii għal strumenti ta’ dejn negozjabbli denominati f’munita barranija skont l-Artikolu 2.
   2.   F’każ ta’ xi diskrepanza bejn din id-Deċiżjoni u l-Linja Gwida BĊE/2011/14, kif implimentata fil-livell nazzjonali mill-BĊNi, tal-ewwel għandha tingħata preċedenza.
   3.   F’każ ta’ xi diskrepanza bejn din id-Deċiżjoni u l-Linja Gwida BĊE/2012/18, kif implimentata fil-livell nazzjonali mill-BĊNi, tal-ewwel għandha tingħata preċedenza.
   4.   Il-BĊNi għandhom ikomplu japplikaw id-dispożizzjonijiet kollha tal-Linja Gwida BĊE/2011/14 u tal-Linja Gwida BĊE/2012/18 sakemm mhux stipulat mod ieħor f’din id-Deċiżjoni.
   Artikolu 2
   Eliġibbiltà kontinwata ta’ certi assi denominati f’lira sterlina, yen jew dollaru Amerikan bħala kollateral
   1.   Strumenti ta’ dejn negozjabbli eliġibbli taħt l-Artikolu 5a ta’ Linja Gwida BĊE/2012/18 b’kupuni marbutin ma’ rata ta’ suq tal-flus waħda biss fil-munita tad-denominazzjoni tagħhom jew ma’ indiċi tal-inflazzjoni li ma fih ebda discrete range, range accrual, ratchet jew strutturi komplessi simili għall-pajji rispettiv għandhom ikunu eliġibbli għall-finijiet ta’ operazzjonijiet ta’ politika monetarja tal-Eurosistema.
   2.   Il-BĊE jista’ jippubblika lista ta’ aktar rati ta’ imgħax ta’ referenza aċċettabbli f’munita barranija minbarra dawk imsemmijin fil-paragrafu 1 fuq il-websajt tiegħu fuq www.ecb.europa.eu, wara l-approvazzjoni mill-Kunsill Governattiv.
   Artikolu 3
   Dħul fis-seħħ
   Din id-Deċizjoni tidħol fis-seħħ fit-3 ta’ Jannar 2013.
   
      Magħmula fi Frankfurt am Main, id-19 ta’ Diċembru 2012.
      
         
            Il-President tal-BĊE
         
         Mario DRAGHI
      
   
   
      (1)  ĠU L 331, 14.12.2011, p. 1.
   
      (2)  ĠU L 284, 17.10.2012, p. 14.
   
      (3)  ĠU L 218, 15.8.2012, p. 20.
   
      (4)  ĠU L 348, 18.12.2012, p. 30.